चेल्सीको जित
ओलिभर जिरुडको गोलमा चेल्सीले च्याम्पियन्स लिगको फाइनलिस्ट लिभरपुललाई १–० ले पराजित गरेको छ । यसले लिभरपुल र टोटेनहममाथि दबाब राख्दै चेल्सीको अर्को सिजनको च्याम्पियन्स लिगमा छनोट हुने आशालाई जीवितै राखेको छ ।
लन्डन — ओलिभर जिरुडको गोलमा चेल्सीले च्याम्पियन्स लिगको फाइनलिस्ट लिभरपुललाई १–० ले पराजित गरेको छ । यसले लिभरपुल र टोटेनहममाथि दबाब राख्दै चेल्सीको अर्को सिजनको च्याम्पियन्स लिगमा छनोट हुने आशालाई जीवितै राखेको छ ।स्टामफोर्ड ब्रिजमा जिरुडले पहिलो हाफमा गरेको गोलमा चेल्सीलाई लगातार चौथो जित दिलाएको थियो । यस सिजनमा टोलीको यो सबैभन्दा लामो विजय शृंखला हो । अर्कोतर्फ मध्यसातामा रोमामा च्याम्पिन्स लिगको फाइनल पुगेको लिभरपुलका लागि घरेलु लिगमा निराशाजनक नतिजा बेहोर्नु पर्‍यो ।चेल्सीको यस विजयले इंग्लिस प्रिमियर लिगको शीर्ष चारको दौडलाई नाटकीय बनाएको छ । लिभरपुलको ७२, टोटेनहमको ७१ र चेल्सीको ६९ अंक छ । लिभरपुलले १ तथा टोटेनहम र चेल्सीले २–२ खेल खेल्न बाँकी छ । चेल्सीले बुधबार हडर्सफिल्ड र टोटेनहमले न्युकासलको सामना गर्नेछ । आइतबार सिजनको अन्तिम खेलमा लिभरपुलले ब्राइटन, चेल्सीले न्युकासल र टोटेनहमले लेस्टरसँग प्रतिस्पर्धा गर्नेछन् ।पछिल्ला ५ खेलमा लिभरपुलले १ मा मात्र जित हात पारेको छ । यसले टोलीको शीर्ष चारमा पर्ने सम्भावनालाई अप्ठ्यारो स्थितिमा ल्याएको हो । अन्तिम खेलमा जित हात पारेमा योर्गेन क्लोपको लिभरपुल च्याम्पियन्स लिगमा छनोट हुनेछ । प्रिमियर लिगमा शीर्ष चारमा पर्न नसकेमा लिभरपुलले च्याम्पियन्स लिगको फाइनलमा रियल म्याड्रिडलाई पराजित गरेमा पनि अर्को सिजनमा युरोपको सबैभन्दा ठूलो प्रतियोगितामा छनोट हुनेछ ।इमिरेट्सबाट वेङ्गरको बिदाइआर्सनलले बर्नलीमाथि प्रिमियर लिग खेलमा ५–० को जित हात पार्दै आर्सन वेङ्गरले इमिरेट्स रंगशालाबाट बिदाइ लिएका छन् । आर्सनलको घरेलु मैदानमा यस सिजनको यो अन्तिम प्रिमियर लिग खेल थियो । सिजनको अन्तबाट फ्रान्सेली वेङ्गरले आर्सनलसँगको २२ वर्षे व्यवस्थापकीय भूमिकालाई टुंगाउँदै छन् ।खेल सुरु हुनुअगाडि दुवै टोलीले ६८ वर्षे वेङ्गरलाई ‘गार्ड अफ अनर’ दिएका थिए । समर्थकले ‘आर्सन वेङ्गर एउटै छन्’ भन्दै वेङ्गरको भव्य बिदाइ गरेका थिए । उनको बिदाइमा इमिरेट्सको ६० हजार सिट पूरै भरिएको थियो । समर्थक ‘धन्यवाद आर्सन’ लेखेको जर्सी लगाएर खेल हेर्न आएका थिए । वेङ्गरले आर्सनललाई ३ प्रिमियर लिग, ७ एफए कपको उपाधि दिलाए । २००३–०४ को सिजनमा आर्सनलले कुनै खेल नहारी प्रिमियर लिगको उपाधि जितेको थियो ।आर्सनल २ खेल खेल्न बाँकी रहेको अवस्थामा ६० अंकसहित छैटौं स्थानमा छ र टोली लगातार दोस्रो पटक च्याम्पियन्स लिगमा छनोट हुन असफल रह्यो ।